P6_TA(2004)0060

Strategija EU za konferenco o spremembi podnebja v Buenos Airesu

Resolucija Evropskega parlamenta o strategiji EU za konferenco o spremembi podnebja (COP-10) v Buenos Airesu

Evropski parlament,

- ob upoštevanju Kjotskega protokola k Okvirni konvenciji Združenih narodov o spremembi podnebja (UNFCCC) z decembra 1997, izvedbenih postopkov za njegovo izvajanje, sprejetih na konferencah v Bonnu (julij 2001), Marakešu (november 2001), New Delhiju (november 2002) in Milanu (december 2003), ter bližnje desete konference pogodbenic (COP-10) v Buenos Airesu v Argentini med 6. in 17. decembrom 2004,

- ob upoštevanju svoje Resolucije z dne 25. septembra 2002 o sporočilu Komisije o izvajanju prve faze Evropskega programa za spremembo podnebja [1],

- ob upoštevanju vprašanj za ustni odgovor O-0049/04 in O-0050/04 Odbora za okolje, javno zdravje in varno hrano, skladno s členom 108 svojega Poslovnika, in ob upoštevanju izjav Sveta in Komisije,

- ob upoštevanju člena 103(2) svojega Poslovnika,

A. ker je Evropska skupnost 31. maja 2002 ratificirala Kjotski protokol, enako kot države članice, in ker sta Evropski parlament in Svet sprejela zakonodajne instrumente [2], potrebne za izvajanje določb Kjotskega protokola v Evropski skupnosti, in tako poslala pomembno politično sporočilo, da je Skupnost zavezana k reševanju problema spremembe podnebja,

B. ker je Kjotski protokol do sedaj ratificiralo 126 držav, katerih emisije znašajo 44,2% vseh emisij toplogrednih plinov; ker bo protokol začel veljati šele, ko bo delež emisij držav, ki so ga ratificirale, znašal najmanj 55% vseh emisij toplogrednih plinov,

C. ker sta Evropski parlament in Svet 13. oktobra 2003 sprejela Direktivo 2003/87/ES o vzpostavitvi sistema za trgovanje s pravicami do emisije toplogrednih plinov v Skupnosti [3] in ker ta velik korak potrjuje politično zavezanost EU in njenih držav članic, da se bodo osredotočile na trajnostno ukrepanje doma, in hkrati spodbuja druge podpisnice k enakemu ravnanju,

D. ker je Kjotski protokol le prva pobuda, ki jo je sprožila mednarodna skupnost v boju proti spremembi podnebja, in ker to ne pomeni, da naj drugi ukrepi za zmanjšanje emisij toplogrednih plinov, ki se jih lahko sprejme na nacionalni ravni, igrajo zgolj drugotno vlogo; ravno nasprotno, dopolnjujejo naj ga,

1. poziva EU, naj ohrani svojo vodilno vlogo na pogajanjih v okviru konference COP-10 v Buenos Airesu;

2. meni, da COP-10 predstavlja dobro priložnost ne samo za korak naprej od sklepov o izvajanju Kjotskega protokola s prejšnje konference pogodbenic, še posebej pa s konferenc v Bonnu, Marakešu, New Delhiju in Milanu, ampak tudi za začetek široke razprave o poglavitnih temah drugega ciljnega obdobja za dosego cilja EU glede povišanja povprečne globalne temperature, ki naj ne bi presegala vrednosti pred industrializacijo za več kot 2° C; ponovno izraža svoje stališče, da mora načelo o enakih pravicah na dolgi rok veljati za vsakega državljana sveta;

3. poziva EU in vse ostale pogodbenice UNFCCC, naj nadaljujejo v Milanu začete razprave za vključitev emisij mednarodnih poletov in ladijskega prometa v ciljne vrednosti za zmanjšanje emisij iz drugega ciljnega obdobja od 2012; poziva EU in vse ostale pogodbenice UNFCCC, naj tudi posebej spremljajo emisije tovornega prometa in morda razvijejo svoj protokol za emisije tovornega prometa;

4. pozdravlja nedavno odločitev Ruske federacije za ratifikacijo Kjotskega protokola, kar omogoča začetek veljavnosti protokola;

5. v vmesnem času poziva države, ki še niso ratificirale Kjotskega protokola, naj to čimprej storijo; poziva vlado ZDA, naj ponovno pretehta svojo odločitev, da ne bo sodelovala;

6. poziva Komisijo in države članice, naj med pogovori z mednarodnimi partnerji, zlasti z ZDA in Rusijo, poudarijo potrebo po zaščiti podnebja in naj poudarijo, da odnosi med EU in tretjimi državami ne morejo biti zdravi, če se ne sprejme konstruktivnega stališča glede tega vprašanja;

7. meni, da ima delegacija EU pomembno vlogo v pogajanjih o spremembi podnebja in da je zato nesprejemljivo, da poslanci Evropskega parlamenta, ki so bili člani te delegacije niso mogli sodelovati na usklajevalnih sestankih EU na prejšnjih konferencah pogodbenic; pričakuje, da bodo v Buenos Airesu člani delegacije, ki prihajajo iz Evropskega parlamenta, lahko sodelovali na teh sestankih vsaj kot opazovalci, s pravico do sodelovanja v razpravi ali brez nje;

8. se seznani z zadnjim poročilom Evropske agencije za okolje, iz katerega je med drugim razvidno, da se Evropa zaradi spremembe podnebja segreva hitreje od svetovnega povprečja; se seznani s spremembo podnebja in segrevanjem v arktičnih območjih;

9. meni, da bi morala EU podvojiti svoje napore pri doseganju ciljnih vrednosti Kjotskega protokola in biti zgled za druge podpisnice konvencije;

10. poziva EU in države članice, naj vlagajo v ukrepe za prilagoditev spremembi podnebja in dajo na voljo ustrezna finančna sredstva za države v razvoju za financiranje njihove prilagoditve;

11. poudarja pomembno vlogo obeh ukrepov za večjo energetsko učinkovitost (v EU je potencial velik) in s tem povezane obnovljive vire energije, in podpira sporočilo Komisije v zvezi s tem vprašanjem (KOM(2004)0366); poudarja zlasti potencial biomase kot oblike energije brez CO2 in poziva Komisijo, naj preuči zakonodajne ukrepe za podporo proizvodnji energije iz biomase; spodbuja vse države članice, naj sprejmejo svoje odgovornosti in tako zagotovijo doseganje svojih ciljnih vrednosti;

12. poziva države članice, ki še niso oblikovale lastnih nacionalnih načrtov razdelitve pravic, kakor je predvideno v Direktivi o trgovanju z emisijami, naj to storijo čimprej ter si pri tem pri tem zastavijo ambiciozne cilje; poziva Komisijo, naj takoj ustrezno pravno ukrepa proti državam članicam, ki ne izpolnjujejo določil direktive; poziva Komisijo, naj zavrne nacionalne načrte razdelitve pravic, ki dovoljujejo neupravičeno visoko raven emisij CO2;

13. vztraja pri prepovedi spreminjanja sprejetih nacionalnih načrtov razdelitve pravic po začetku uporabe 1. januarja 2005;

14. naroči svojemu predsedniku, naj to resolucijo posreduje Komisiji, Svetu, vladam in parlamentom držav članic, sekretariatu Okvirne konference ZN o spremembi podnebja, s pozivom, naj se posreduje tudi vsem državam pogodbenicam, ki niso članice EU.

[1] P5_TA(2002)UL C 273 E, 14.11.2003, str. 172.

[2] Odločba št. 280/2004/ES z dne 11. februarja 2004 o mehanizmu nadzora emisij toplogrednih plinov v Skupnosti in izvajanja Kjotskega protokola (UL L 49, 19.2.2004, str. 1) in Direktiva 2004/101/ES z dne 27. oktobra 2004 o spremembi Direktive 2003/87/ES o vzpostavitvi sistema za trgovanje s pravicami do emisije toplogrednih plinov v Skupnosti, glede na projektne mehanizme Kjotskega protokola (UL L 338, 13.11.2004, str. 18).

[3] UL L 275, 25.10.2003, str. 32.

--------------------------------------------------